Σάμιουελ Ουαντζίρου

Ο **Σάμιουελ Καμάου Ουαντζίρου** (αγγλ. *Samuel Kamau Wanjiru*, 10 Νοεμβρίου 1986 – 15 Μαΐου 2011) ήταν Κενυάτης αθλητής του στίβου, δρομέας αντοχής και συγκεκριμένα μαραθωνοδρόμος, «χρυσός» Ολυμπιονίκης το 2008, όταν σημείωσε νέο ολυμπιακό ρεκόρ με χρόνο 2:06:32. Εκτός αυτού, είχε καταρρίψει τρεις φορές το παγκόσμιο ρεκόρ στον ημιμαραθώνιο. Το 2009 κέρδισε τόσο τον Μαραθώνιο του Λονδίνου όσο και τον Μαραθώνιο του Σικάγου, τρέχοντας τους ταχύτερους μαραθωνίους που είχαν ποτέ καταγραφεί έως τότε σε βρετανικό έδαφος και σε έδαφος των ΗΠΑ αντιστοίχως. Ο αθλητής σκοτώθηκε σε ηλικία 24 ετών από πτώση από το μπαλκόνι του σπιτιού του μετά από οικογενειακή διένεξη.

## Σταδιοδρομία
Ο Ουαντζίρου άρχισε να τρέχει από την ηλικία των οκτώ ετών και το 2002, σε ηλικία 16 ετών, εγκαταστάθηκε στο Σεντάι της Ιαπωνίας, όπου διακρίθηκε στους αγώνες ανώμαλου δρόμου Μετά το τέλος της δευτεροβάθμιας εκπαιδεύσεως, το 2005, εντάχθηκε στην ομάδα στίβου της Toyota στο Κιούσου, που προπονούσε ο «αργυρός» Ολυμπιονίκης του 1992 στον μαραθώνιο Κοΐτσι Μορισίτα.

Στις 11 Σεπτεμβρίου 2005 ο Ουαντζίρου κατέρριψε το παγκόσμιο ρεκόρ ημιμαραθώνιου νικώντας στον Ημιμαραθώνιο του Ρότερνταμ με χρόνο 59 λεπτά και 16 δευτερόλεπτα. Στις αρχές του 2006 το κατέρριψε ο Χαϊλέ Γκεμπρεσελασιέ, αλλά ο Ουαντζίρου ξαναέγινε ο κάτοχος του ρεκόρ, σημειώνοντας επίδοση 58:53 στις 9 Φεβρουαρίου 2007 στον Ημιμαραθώνιο του Ρας αλ Χαϊμά. Αυτή τη βελτίωσε το ίδιο έτος στη Χάγη με 58:33, που παρέμεινε και το τελικό προσωπικό του ρεκόρ στο αγώνισμα αυτό. Αξιοημείωτο είναι ότι τρέχοντας αυτόν τον αγώνα κατέγραψε ανεπίσημο χρόνο 55:31 στα 20&nbsp;χιλιόμετρα, μικρότερο από το παγκόσμιο ρεκόρ των 20 χιλιομέτρων του Γκεμπρεσελασιέ, παρότι δεν αναγνωρίσθηκε επισήμως ως νέο ρεκόρ εξαιτίας της μεθόδου μερικής χρονομετρήσεως του αγώνα.

[thumb|left|285px|Ο Ουαντζίρου πλησιάζει την κορδέλα του τερματισμού του μαραθωνίου στους [Θερινοί Ολυμπιακοί Αγώνες 2008|Ολυμπιακούς Αγώνες του 2008, ενώ το χρονόμετρο του σταδίου δίνει χρόνο που εμφανώς καταρρίπτει το έως τότε ολυμπιακό ρεκόρ με διαφορά σχεδόν τριών λεπτών.]]
Ο Ουαντζίρου έτρεξε τον πρώτο του επίσημο αγώνα  μαραθώνιου στη Φουκουόκα στις 2 Δεκεμβρίου 2007, κερδίζοντάς τον εντυπωσιακά με νέο ρεκόρ διαδρομής, 2:06:39. Το 2008 άρχισε κερδίζοντας τον Διεθνή Ημιμαραθώνιο Ζαγιέντ στο Άμπου Ντάμπι με έπαθλο 300 χιλιάδων δολαρίων ΗΠΑ. Στον Μαραθώνιο του Λονδίνου του 2008 ήρθε δεύτερος με νέο προσωπικό (ατομικό) ρεκόρ. Στους Ολυμπιακούς Αγώνες του 2008 ο Ουαντζίρου κέρδισε τον μαραθώνιο με μεγάλο ολυμπιακό ρεκόρ, 2:06:32, συντρίβοντας το προηγούμενο ρεκόρ, 2:09:21, του Πορτογάλου Κάρλους Λόπες, που είχε σημειωθεί στους Ολυμπιακούς του 1984. Το ίδιο έτος τιμήθηκε με το Βραβείο Καλύτερου Μαραθωνοδρόμου του AIMS (Ομοσπονδίας Διεθνών Μαραθωνίων και δρόμων μεγάλων αποστάσεων) ως αναγνώριση των επιτευγμάτων του.

Μετά τη νίκη του στον Ημιμαραθώνιο του Γκρανολιές (Ισπανία) τον Φεβρουάριο του 2008, ο Ουαντζίρου δήλωσε σχετικώς με τις προθέσεις του για το μέλλον: «Σε πέντε χρόνια αισθάνομαι ότι θα είμαι ικανός να τρέξω τον μαραθώνιο σε λιγότερο από 2 ώρες.» Το Απρίλιο του 2009, κέρδισε τον Μαραθώνιο του Λονδίνου με νέο ατομικό ρεκόρ, 2:05:10. Μένοντας ευχαριστημένος με το αποτέλεσμα, δήλωσε ότι έλπιζε να καταρρίψει το παγκόσμιο ρεκόρ του Γκεμπρεσελασιέ στο εγγύς μέλλον.

Στον Μαραθώνιο του Λονδίνου του 2010 έτρεξε για να υπερασπισθεί τον τίτλο του νικητή του προηγούμενου έτους, αλλά το ένα γόνατό του τον ενόχλησε σημαντικά στα μέσα της διαδρομής και αποφάσισε να εγκαταλείψει προκειμένου να αποφύγει χειρότερο τραυματισμό. Αυτή ήταν η μόνη φορά που εγκατέλειψε τον αγώνα στους έξι μεγάλους διεθνείς μαραθώνιους που έτρεξε στη ζωή του. Επέλεξε να τρέξει στον Μαραθώνιο του Σικάγου του 2010 τον Οκτώβριο, αλλά ένας ιός του προκάλεσε κοιλιακά προβλήματα λίγο καιρό πριν τον αγώνα, με αποτέλεσμα την ελλιπή προετοιμασία του. Ωστόσο στον αγώνα μπόρεσε να ακολουθήσει τον ρυθμό που έδωσε ο προπορευόμενος Τσεγκάγιε Κεμπέντε και τον πρόφθασε προς το τέλος: βγήκε μπροστά στα τελευταία 400 μέτρα και νίκησε με χρόνο 2:06:24. Ο προπονητής του, ο Φεντερίκο Ρόζα, σχολίασε τότε: «Αυτή ήταν η μεγαλύτερη έκπληξη που γνώρισα ποτέ στη ζωή μου.»

## Προσωπική ζωή
Ο Σάμιουελ Ουαντζίρου νυμφεύθηκε το 2009 τη Mary Wacera, συναθλήτρια στους δρόμους αντοχής, και μαζί απέκτησαν μια κόρη, την Ανν, το 2010. Νωρίτερα είχε συνάψει έναν ακόμα γάμο, με την αισθητικό Τρίζα Ντζέρι (*Triza Njeri*), ο οποίος ήταν παραδοσιακός ανεπίσημος και δεν αναγνωρίσθηκε από τις αρχές της Κένυας, αν και ο αθλητής απέκτησε δύο ακόμα τέκνα από αυτόν (μία κόρη και έναν γιο).

Από τότε που διέμενε στην Ιαπωνία ο Ουαντζίρου άρχισε να πίνει οινοπνευματώδη ποτά, συνήθεια που εξελίχθηκε σε αλκοολισμό και έγινε μέρος της ζωής του. Παρά το γεγονός αυτό, η αθλητική του σταδιοδρομία συνέχισε να είναι επιτυχημένη, αν και η προσωπική ζωή του έγινε κάπως χαοτική.

Τον Δεκέμβριο του 2010 ο αθλητής συνελήφθη στο σπίτι του στο Νιαχουρούρου από την κενυατική αστυνομία και κατηγορήθηκε ότι είχε απειλήσει να σκοτώσει τη σύζυγό του και ότι κατείχε παράνομα ένα όπλο AK-47 («καλάσνικοφ»). Ο ίδιος αρνήθηκε τις κατηγορίες λέγοντας ότι τον είχαν παγιδεύσει.

Ο εξάδελφος του Ουαντζίρου Τζόζεφ Ρίρι ήταν επίσης εξέχοντας μαραθωνοδρόμος, ενώ και ο νεότερος αδελφός του Σάιμον Ντζορότζε (*Simon Njoroge*) ήταν επίσης δρομέας μεγάλων αποστάσεων.

## Θάνατος
Στις 15 Μαΐου 2011 ο Σάμιουελ Ουαντζίρου έπεσε από το μπαλκόνι του σπιτιού του στο Νιαχουρούρου. Γιατροί στο κοντινό νοσοκομείο όπου μεταφέρθηκε επιβεβαίωσαν τον θάνατό του από εσωτερικούς τραυματισμούς εξαιτίας της πτώσεως.

Η αστυνομία είπε ότι η σύζυγος του δρομέα, τον είχε βρει στο κρεβάτι με μια άλλη γυναίκα, οπότε τους κλείδωσε στο υπνοδωμάτιο και έτρεξε έξω. Τότε ο Ουαντζίρου πήδηξε από το μπαλκόνι. Η αστυνομία δεν ήταν βέβαιη εάν ο αθλητής είχε αυτοκτονική πρόθεση ή το έκανε από υπερβολική αναστάτωση και οργή και ερεύνησε το θέμα. Τον Μάιο του 2017, καταθέτοντας σχετικώς σε έρευνα για τον θάνατο, η μητέρα τού αθλητή Χάνα Ουαντζίρου δήλωσε στο δικαστήριο ότι πίστευε πως ο γιος της είχε δολοφονηθεί.

## Παραπομπές


## Εξωτερικοί σύνδεσμοι
* Ο Σάμιουελ Ουαντζίρου στον ιστότοπο του World Athletics
* «Samuel Wanjiru: End of the Run» – φωτογραφίες του αθλητή από το *[[Life magazine]]*

Κατηγορία:Κενυάτες αθλητές του στίβου
Κατηγορία:Μαραθωνοδρόμοι
Κατηγορία:Κενυάτες Ολυμπιονίκες
Κατηγορία:Αθλητές του στίβου στους Θερινούς Ολυμπιακούς Αγώνες 2008